BERASALUZE LAZKANO (EAJ, 2017-02-09):
Eskerrik asko, mahaiburu andrea. Egun on guztioi.
Elkarrekin Podemos taldeak Etxebide arautzen duen aginduaren inguruan aurkeztutako legez besteko proposamenak ekarri nau lehen aldiz Tribuna honetara eta, beno, ezin dizuet lehen aldiaren urduritasuna ukatu.
Eta baita ere pozten naiz gaur lehen aldiz etxebizitzaren gaia eztabaidara ekarri dugula legegintzaldi honetan Osoko Bilkura honetara eta talde guztion adostasuna ere lortu dugula, eta hori balioan jarri nahiko nuke.
Guretzako ere pertsonak garrantzitsuak dira. Nik esango nuke garrantzitsuena pertsonak direla, edo garela, ez? Eta denok bizitza duin bat izateko eskubidea daukagula eta horretarako ezinbestekoa dela baita ere etxebizitza duin bat izatea.
Zalantzarik gabe, Etxebizitzaren Legearen betetzea eta garatzea izango da legegintzaldi honetan Legebiltzar honek eta Eusko Jaurlaritzak ere izango duen erronkarik handienetako bat. Eta bereziki legeak aitortu duen eskubide subjektibo horren garatzea, aurrera eramatea eta horretarako beharrezkoak diren araudiak burutzea.
Pozten naiz gaurko erdibideko zuzenketa horretan edo proposamen horretan adostu izana Jaurlaritzari eskatzea datozen bederatzi hilabeteen epean eskubide subjektibo hori arautuko duen dekretua garatzea, egitea eta horretarako partaidetza prozesu bat ere irekitzea gai honetan, zerbait esateko daukagun edo daukaten orok beren iritziak ere emateko aukera izan dezaten eta adostasun handienarekin egin dezagun.
Baina ez nuke utzi nahi aukera zuek zuen hasierako proposamenean Etxebideren aginduaren ezabatzea eskatzen zenutelako, eta nahiz eta hori ez dugun jaso gero erdibideko akordio horretan, uste dut badaukala bere interesa eta uste dut aurrerantzean ere, Otamendi andreak esan duen bezala, gai horietaz eztabaidatzeko aukera izango dugula.
Nik uste dut planteamendua bera ez dela zuzenegia izan, agindu hori berez arau maila txikiagokoa esango genuke dela, ez? Beste hainbat legek baldintzatzen dutelako nolabait baita ere bere edukia eta hemen Etxebizitza Legea onartu zenetik, baita lege horrek ere.
Batez ere nik uste dut zuk pixka bat zuen proposamenean nahi zenutena salatu, edo kritikatu, edo funtzionamendu horren ondorioz hainbat pertsona geratzen diren horrekin, batez ere atzerritarren egoeraren kontua, ez?
Baina guk egia da etxebizitzaren eskumen osoa daukagula gure elkarte erkidego autonomoan. Baina ez inmigrazio kontuetakoa. Eta kanpotik etortzen diren pertsonak Estatu espainiarrak hartzen ditu Estatuan, ez guk. Eta hainbat eskubide hortik datoz eta hor daukagu oztopoa, ez?
Atzerritarren eskubideak arautzen dituen 2/2000 Legeak hainbat aldaketa izan ditu eta 2009. urtean zuen aldaketa batean etxebizitza zerbitzuetarako sarbidea zeinek izango zuen eta zeinek ez arautu zuen, eta nolabait murriztu egin zituen aurrez aurrikusitako eskubide batzuk.
Erresidentzia izatea ezinbestekoa da hainbat zerbitzuetara sarbidea izateko, eta baita etxebizitza eskubide edo zerbitzuetara. Eta hori jaso egin behar izan zuen zuek ezabatzeko eskatzen zenuten 2012ko agindu horrek.
Nik uste dut horretaz, lehen esan dudan bezala, izango dugula eztabaidatzeko aukera, baina momentu honetan, nahiz eta guk nahiko genuke baita ere, beste gai askotan bezala, inmigrazio kontuetako eskumena gurea izatea, ba ez da horrela, zoritxarrez. Eta horregatik baldintzatuta gaude hainbat kontutan eta baita eskubideetan ere Espainiako legediak arautzen duen horri.
Hala ere esan behar dizut Eusko Jaurlaritza haratago joan dela...
...hainbat kontutan eta baita eskubideetan ere Espainiako legediak arautzen duen horri.
Hala ere esan behar dizut Eusko Jaurlaritza haratago joan dala lege horrek baimentzen edo ahalbidetzen duena baino haratago, ze Etxebiden ahalmena daukate edo eskubidea daukate beraien izena emateko behin betiko erresidentzi baimena daukaten atzerritarrak ere, alokairuko etxebizitza bat eskatzeko eskubidea behintzat bai.
Baina beno, lehen esan dudan bezala, uste dut gaur lehen aldiz etxebizitzaren gaia eta hain gai garrantzitsua izanik ekartzen dugu tribuna honetara eztabaidara eta akordioa lortu dugunez, hori balioan jarri beharko genuke eta oinarri bezala jarri baita ere aurrerantzean lan egiteko.
Uste dut beste kontu bat ere eta denok kezkatzen gaituena Etxebizitzaren Legeak eskubide subjektiboa arautzen eta aitortzen duenean, lehenik etxebizitza bat emanez asetu behar den eskubide bat da, baina hori posible izango ez balitz, prestazio baten bidez egin beharko litzake.
Hor uste dut egiten dutela talka edo beharbada uztartu egin behar ditugu aurretik eskubide subjektibo bezala aitortua dagoen Etxebizitzarako Prestazio Konplementario hori, eta baita ere etxebizitza bat eman ezin da eskubide subjektiboa daukan pertsona bati eman behar zaion diru laguntza hori. Eta beharbada horrek sortu zituen baita ere pasaden legealdian Eskubide Subjektiboaren Dekretua garatzerakoan zalantza eta kontraesan gehien.
Ez dakit ahal izango dugun Jaurlaritzak egin behar duen dekretu horren bidez arazo hori konpondu, edo bi prestazio horien arteko elkarbizitza arautu, edo batak bestea ordezkatu eta prestazio bakarra arautu. Nik nire aldetik uste dut egokiena hori litzakeela, baina egia da ondo egin behar dela ze gaur egun eskubide hori aitortua daukaten pertsona askok sistematik kanpo geratzeko arriskua izan dezakete.
Beraz, eta bukatzeko, txalotu nahi nuke berriro ere lortu dugun akordioa. Espero dut oinarri on bat jarri izana akordio honekin, eta aurrerantzean ere ba horren gainean lan egitea eta akordio askoz gehiago ere lortzea.
Eskerrik asko.